Edilul de la Capitală avea susținerea unei majorități, formată și din PNL, partid din care face parte și Stelian Bujduveanu. Dar bugetul a nemulțumit liberalii. A picat de trei ori la vot, urmând ca vineri să treacă cu amendamente. În acest context, Nicușor Dan a justificat gestul său prin faptul că viceprimarul se află, acum, în altă tabără.
În contextul în care "cine nu e cu mine e împotriva mea", se ridică întrebarea ce are de gând să facă Nicușor Dan, până la alegerile locale, cu Bucureștiul?
Din declarația conform căreia i-a retras atribuțiile lui Stelian Bujduveanu pentru că nu poate fi în două locuri în același timp, respectiv în două tabere, și-n majoritatea PSD - PNL, și alături de el, Nicușor Dan, primarul general, pare că a declarat un război al puterii în Primăria Capitalei, de natură să blocheze întreg Bucureștiul până după alegeri.
În plus, ignoră un vot pe care-l cere, al bucureștenilor care au votat consilierii generali în urmă cu patru ani, dar și pe bucureștenii care n-au votat și care vor să trăiască într-o capitală civilizată, în care primarul general este plătit de stat pentru a lucra în favoarea cetățeanului, nu pentru a se arunca în lupte de orgolii cu mize strict personale.
Nicușor Dan spune, prin decizia luată în privința viceprimarului, că cine nu e cu el, e împotriva lui, folosind funcția de primar general ca armă politică. Uită că mandatul nu i se termină azi decât prin demisie și că mai are luni înainte în care să lucreze pentru bucureșteni, nu pentru sine. Ce face acum edilul? Dă o lovitură de palat pentru că nu-l mai susține PNL?
Bucureștenii nu sunt interesați de jocurile sale politicianiste și astfel de gesturi mărunte, motivate strict personal, nu fac decât să-i dezechilibreze poziția primarului, care se aruncă în propriile războaie, dând dovadă de un profund dezinteres față de problemele reale ale Bucureștiului.
Fiți la curent cu ultimele noutăți. Urmăriți DCNews și pe Google News